রিসালাতের দায়িত্ব পাওয়ার পর সাত বছর পরের ঘটনা। কুরাইশের মুশরিকরা আল্লাহর রাসূলকে বিদ্রূপ করার জন্য তাকে পাগল ও যাদুকর বলে আখ্যায়িত করে। এমনকি নও মুসলিমদের উৎসাহ উদ্দীপনা থামিয়ে দেয়ার জন্য তারা রাসূলুল্লাহর মাথায় খড়কুটা ও নাড়িভুড়ি নিক্ষেপ করে। কিন্তু চরম ধৈর্যের আধার বিশ্বনবী (সা.) আল্লাহর নির্দেশ পালনের লক্ষ্যে এসব বিদ্রূপ, কষ্ট ও অপমান সহ্য করেন। কাফেরদের অত্যাচার সহ্য করতে না পেরে নও মুসলিমদের একটি দল হাবাশায় হিজরত করতে বাধ্য হন। মুসলমানরা যতদিন আফ্রিকার দেশ হাবাশায় অবস্থান করেন ততদিন সেদেশের বাদশাহ তাদেরকে নিরাপত্তা দেন এবং তারা সেখানে শান্তিতে বসবাস করেন। হাবাশায় হিজরতকারী মুসলিম দলটি ইসলাম সম্পর্কে সঠিক ব্যাখ্যা তুলে ধরার মাধ্যমে সেখানকার বাদশাহকে সন্তুষ্ট করতে পেরেছিলেন। এ কারণে মক্কার কাফেরদের পক্ষ থেকে তাদেরকে ফিরিয়ে আনতে যাওয়া প্রতিনিধিদলকে খালি হাতে ফেরত পাঠান হাবাশার বাদশাহ।